
ŠKOLSKÝ PORIADOK
Centrum voľného času, Pezinok
školský rok 2025/2026

Schválenie a vydanie
Riaditeľ Centra voľného času (ďalej len „CVČ“) schvaľuje tento Školský poriadok CVČ. Platnosť Školského poriadku CVČ od 01. 09. 2025.
1. Prerokované v Pedagogickej rade CVČ dňa: 01. 04. 2025
1. [bookmark: _GoBack]Prerokované v rade školského zariadenia dňa: 01. 04. 2025
Účinnosť školského poriadku od: 1. septembra 2025
V Pezinku, 01. 09. 2025          Alena Marhavá, riaditeľ CVČ

Právny základ
Riaditeľ Centra voľného času (ďalej len „CVČ“) v súlade s § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov vydáva tento školský poriadok. Školský poriadok vychádza zo zákona č. 245/2008 Z. z., z Vyhlášky č. 22/2022 Z. z. o školských výchovno-vzdelávacích zariadeniach, z Deklarácie práv dieťaťa a z Listiny základných práv a slobôd vo vzťahu k účastníkom činnosti centra, vychovávateľom a ostatným zamestnancom CVČ.
Čl. 1  Všeobecné ustanovenia
1. CVČ zabezpečuje podľa Výchovného programu školského zariadenia výchovno-vzdelávaciu, záujmovú a rekreačnú činnosť detí, dospelých a iných osôb vo voľnom čase.
1. CVČ usmerňuje rozvoj záujmov detí a ostatných zúčastnených osôb, utvára podmienky na rozvíjanie a zdokonaľovanie ich praktických zručností, podieľa sa na formovaní návykov užitočného využívania ich voľného času a zabezpečuje podľa potrieb súťaže detí.
1. CVČ môže poskytovať metodickú a odbornú pomoc v oblasti práce s deťmi v ich voľnom čase školám a školským zariadeniam, občianskym združeniam vykonávajúcim činnosť zameranú na deti, ďalším právnickým alebo fyzickým osobám, ktoré o ňu požiadajú.
1. CVČ je zriadené ako zariadenie s celoročnou prevádzkou a člení sa podľa záujmových oblastí a útvarov.
1. V záujme naplnenia práva na kvalitne využitý voľný čas CVČ zabezpečí svoju prevádzku tak, aby čas strávený v centre bol efektívne využitý z hľadiska neformálneho vzdelávania.
Skratky použité v školskom poriadku: ZÚ – záujmový útvar.
Čl. 2  Výkon práv a povinností detí (členov ZÚ) a ich zákonných zástupcov, pravidlá vzájomných vzťahov
2.1  Práva členov ZÚ
Člen ZÚ má právo na:
1. ochranu zdravia a bezpečnosti pri činnosti v CVČ (na začiatku školského roka je oboznámený vedúcim ZÚ so zásadami BOZP),
1. dodržanie psycho-hygienických zásad a pitného režimu,
1. poskytovanie kvalitnej záujmovej činnosti pri dodržiavaní pedagogických zásad a príslušných právnych noriem, na neformálne vzdelávanie zamerané na rozvoj osobnosti, talentu, rozumových a fyzických schopností s rešpektovaním individuality jednotlivca,
1. vyslovenie svojho názoru slušným spôsobom v duchu humanity a tolerancie a na to, aby nebol za svoj názor trestaný,
1. kladenie otázok vedúcemu ZÚ a odpovede k téme, ktorá sa preberá na záujmovej činnosti,
1. zapojenie sa do niektorej z foriem záujmovej činnosti, ktoré CVČ ponúka; po výbere má povinnosť ich navštevovať,
1. obrátenie sa na pracovníkov centra a riaditeľku, ak má pocit, že došlo k porušeniu práv,
1. predloženie svojich požiadaviek a návrhov na zlepšenie záujmovej činnosti vedeniu centra,
1. informovanie o činnosti centra,
1. ochranu osobných údajov pred ich šírením a zneužívaním,
1. poskytnutie prvej pomoci – na ošetrenie ide buď v sprievode rodiča, alebo pedagogického zamestnanca,
1. ochranu svojho súkromia a svojej rodiny, úctu k svojej osobe a na zabezpečenie ochrany proti fyzickému, psychickému a sexuálnemu násiliu,
1. ochranu pred všetkými formami zanedbávania a krutosti, pred všetkými formami diskriminácie, rasizmu, xenofóbie, antisemitizmu a ostatnými prejavmi intolerancie.
2.2  Povinnosti členov ZÚ
Člen ZÚ je povinný:
1. platiť príspevky v stanovených termínoch,
1. osvojovať si zásady vlastenectva, humanity, demokracie, rasovej znášanlivosti, tolerancie a správať sa podľa nich, predchádzať všetkým formám diskriminácie, xenofóbie, antisemitizmu a ostatných prejavov intolerancie, byť disciplinovaný a plniť pokyny pedagogických pracovníkov CVČ,
1. chrániť vlastné zdravie a zdravie iných, dbať na čistotu a poriadok, na slušné správanie a kultúru vyjadrovania,
1. byť vhodne a čisto oblečený a upravený,
1. šetriť zariadenie CVČ, chrániť ho pred poškodením, šetriť elektrickú energiu a vodu, hospodárne zaobchádzať s majetkom CVČ a pomôckami,
1. dodržiavať vyučovací čas a prestávky a plniť ďalšie pokyny pedagogického dozoru,
1. podieľať sa na ochrane a tvorbe životného prostredia v CVČ,
1. zúčastňovať sa na činnosti záujmového útvaru podľa prihlásenia,
1. po skončení záujmovej činnosti zanechať svoje miesto patrične upravené (papiere, odpadky, prezuvky, pomôcky…),
1. rešpektovať pokyny zamestnancov CVČ, ktoré sú v súlade so všeobecne záväznými právnymi predpismi, vnútornými predpismi CVČ a dobrými mravmi.
Škody na inventári a zariadení spôsobené úmyselne alebo z nedbanlivosti odstráni člen ZÚ alebo zákonný zástupca, prípadne škodu uhradia v plnej výške. Ak sa nezistí vinník, škodu nahradí kolektív ZÚ. (Podrobnosti pozri v Čl. 6.)
2.3  Členom záujmových útvarov CVČ nie je dovolené
1. fajčiť v priestoroch CVČ, taktiež pri činnostiach organizovaných CVČ mimo priestorov školského zariadenia v rámci parku,
1. prinášať do CVČ predmety ohrozujúce bezpečnosť a zdravie,
1. prinášať a používať alkohol, drogy a iné omamné a škodlivé látky,
1. prinášať predmety a propagačný materiál narúšajúci demokratickú a mravnú výchovu mládeže,
1. hrať hazardné hry v priestoroch CVČ,
1. manipulovať s prostriedkami ochrany budovy a s majetkom CVČ,
1. znečisťovať steny, ničiť zariadenie učební a sociálnych zariadení,
1. počas výchovno-vzdelávacej činnosti svojvoľne opúšťať priestory CVČ bez súhlasu pedagogického zamestnanca alebo vedúceho ZÚ.
2.4  Zákonný zástupca člena ZÚ má právo
1. žiadať, aby sa v rámci výchovy a vzdelávania v školskom zariadení poskytovali deťom informácie a vedomosti vecne a mnohostranne v súlade so súčasným poznaním sveta a s princípmi a cieľmi výchovy a vzdelávania,
1. oboznámiť sa s výchovným programom školského zariadenia a so školským poriadkom,
1. byť informovaný o výchovno-vzdelávacích výsledkoch svojho dieťaťa,
1. prezentovať svoje námietky o správnosti fungovania ZÚ a žiadať o stanovisko vedenie CVČ.
2.5  Zákonný zástupca člena ZÚ je povinný
1. dodržiavať podmienky výchovno-vzdelávacieho procesu svojho dieťaťa určené školským poriadkom CVČ,
1. dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
1. informovať CVČ o zmene zdravotnej spôsobilosti svojho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
1. nahradiť škodu, ktorú dieťa úmyselne zavinilo,
1. ospravedlniť neúčasť dieťaťa na činnosti záujmového útvaru.
2.6  Pravidlá vzájomných vzťahov a vzťahov s pedagogickými a ostatnými zamestnancami
Vzájomné vzťahy medzi členmi ZÚ, ich zákonnými zástupcami a zamestnancami CVČ sú založené na obojstrannej úcte, tolerancii a slušnosti. Členovia ZÚ rešpektujú pokyny zamestnancov CVČ, ktoré sú v súlade so všeobecne záväznými právnymi predpismi, vnútornými predpismi CVČ a dobrými mravmi. Zamestnanci CVČ rešpektujú individualitu, dôstojnosť a výchovno-vzdelávacie potreby každého dieťaťa a konajú v duchu humanity, tolerancie a rovnakého zaobchádzania. Prípadné nezhody a sťažnosti sa riešia pokojným rozhovorom; ak sa nevyriešia na úrovni vedúceho ZÚ, obracajú sa členovia alebo zákonní zástupcovia na riaditeľa CVČ.
Čl. 3  Prevádzka a vnútorný režim CVČ
3.1  Organizácia a čas činnosti
1. Výchovno-vzdelávací proces sa riadi platným rozvrhom hodín, ktorý je povinný rešpektovať každý člen záujmového útvaru a každý pedagogický pracovník.
1. Priama výchovná činnosť sa začína o 13:00 hodine a končí o 19:00 hodine počas pracovných dní.
1. Člen ZÚ je povinný nachádzať sa v priestoroch, kde sa činnosť koná, 5 minút pred jej začiatkom. Činnosť prebieha podľa rozvrhu hodín; jedna vyučovacia hodina v CVČ trvá 60 minút. Prestávky stanovuje individuálne, podľa náročnosti činnosti, vedúci ZÚ.
1. Záujmová činnosť sa začína 15. septembra a končí 15. júna v príslušnom školskom roku.
1. Výnimka v školskom roku 2025/2026: z technických príčin sa začína 1. októbra.
1. Činnosť na jednorazových podujatiach sa realizuje podľa vopred schváleného organizačného zabezpečenia v stanovenom termíne, podľa plánu práce.
1. Informácie o podujatiach sú zverejňované na propagačných plochách, na webovej stránke CVČ, facebookovej stránke CVČ, na mestských informačných tabuliach a na verejne dostupných miestach v budove CVČ.
1. Činnosť počas školských prázdnin sa realizuje formou pobytových a prímestských detských táborov, v čase od 7:30 do 16:30 hodiny.
1. Výchovno-vzdelávací proces sa vykonáva v učebniach, telocvičniach, na ihriskách a vo voľnej prírode.
1. Výlety a exkurzie sa realizujú výhradne s povolením riaditeľa CVČ.
1. O počte detí v záujmových útvaroch a o zriadení záujmového útvaru rozhoduje riaditeľ centra.
3.2  Vznik a zánik členstva
Vznik členstva. Prihlásením do záujmového útvaru sa člen CVČ zaväzuje riadne dochádzať na záujmovú činnosť a uhradiť mesačný príspevok na čiastočnú úhradu nákladov na činnosť centra voľného času v zmysle platného Všeobecne záväzného nariadenia mesta Pezinok, ktoré je zriaďovateľom CVČ. Člen CVČ je povinný riadiť sa pokynmi pedagogického pracovníka, externého pracovníka, dobrovoľníka a školským poriadkom.
1. Členom ZÚ sa môže stať dieťa, rodič a iná osoba do 30 rokov, a to po odovzdaní riadne vyplnenej žiadosti o prijatie do konkrétneho ZÚ a po uhradení príspevku v termíne do 15. 9. príslušného školského roka.
1. CVČ je prijímateľom vzdelávacieho poukazu.
1. Dieťa má 2 skúšobné hodiny na prihlásenom krúžku; prípadne sa môže urobiť výmena krúžku alebo odhlásenie z krúžkovej činnosti a následne aj vrátenie poplatku.
Zánik členstva. Členstvo zaniká:
1. na základe písomnej žiadosti plnoletého žiaka alebo zákonného zástupcu neplnoletého žiaka o skončenie dochádzky, o ktorom rozhoduje riaditeľ CVČ,
1. po neuhradení príspevku v stanovenom termíne a po písomnej výzve,
1. vylúčením člena pre závažné porušenie školského poriadku,
1. na návrh vedúceho ZÚ na vylúčenie za závažné porušenie školského poriadku.
3.3  Dochádzka
1. Na činnosť CVČ prichádza dieťa pravidelne a včas.
1. Na základe požiadaviek vedúceho ZÚ používa tie pomôcky, ktoré sú dohodnuté.
1. Počas prestávok sa dieťa zdržiava v určených priestoroch; pri presunoch rešpektuje bezpečnosť, včasnosť a disciplinovanosť. Povolené je len otváranie určených okien vedúcim ZÚ.
1. Na záujmovú činnosť prichádza dieťa prezuté; obuv a vrchný odev si odkladá na určené miesto. CVČ nezodpovedá za škodu spôsobenú odcudzením a stratou vecí.
1. Po skončení záujmovej činnosti zanechá dieťa svoje miesto patrične upravené (papiere, odpadky, prezuvky, úbor…).
1. Z podujatia organizovaného mimo areálu CVČ môžu deti odísť domov samé, pokiaľ nie je dohoda so zákonným zástupcom iná. Miesto rozchodu musí byť určené tak, aby zabezpečovalo bezpečný návrat detí domov.
1. V prípade nezáujmu alebo iného dôvodu, pre ktorý dieťa nemôže ďalej navštevovať záujmový útvar, je potrebné písomne požiadať o zrušenie členstva v záujmovom útvare.
1. Ak dieťa z istých dôvodov nemôže navštíviť ZÚ, rodič musí vopred, najneskôr do 24 hodín, ohlásiť jeho neprítomnosť na činnosti záujmového útvaru, na ktorý je prihlásené.
1. Na výletoch, exkurziách, letných táboroch a pod. platia špecifické predpisy, s ktorými bude dieťa oboznámené na začiatku podujatia.
3.4  Príspevok na čiastočnú úhradu nákladov na činnosť CVČ
Výška príspevku je stanovená aktuálne platným Všeobecne záväzným nariadením (VZN), ktoré je vždy zverejnené na webovej stránke CVČ a na verejne prístupnom mieste v budove CVČ. Ukončením členstva nevzniká členovi nárok na vrátenie členského poplatku.
Záujmový útvar navštevuje len člen, ktorý má vopred zaplatený príspevok. Príspevok je potrebné uhradiť takto:
1. za september – január uhradiť do 15. 9. príslušného roka,
1. za február – jún uhradiť do 28. 2. príslušného roka.
Záujmové útvary môžu počas školského roka realizovať nad rámec pravidelných stretnutí príležitostnú činnosť (napr. výlety, vystúpenia, súťaže, festivaly, predstavenia a pod.), pričom príspevok za konkrétny záujmový útvar nezahŕňa náklady spojené s touto činnosťou. Člen CVČ je povinný v prípade svojej účasti na podujatí prispieť na náklady spojené s touto príležitostnou činnosťou v zmysle platného VZN mesta Pezinok.
Zníženie a odpustenie príspevku (VZN č. 8/2025). Príspevok sa neuhrádza, ak o to zákonný zástupca alebo plnoletá osoba písomne požiada zriaďovateľa prostredníctvom riaditeľa CVČ a predloží doklad o tom, že je poberateľom dávky v hmotnej núdzi. Zriaďovateľ, prostredníctvom riaditeľa CVČ, môže znížiť alebo odpustiť príspevok za žiaka:
1. ktorý nedochádza do CVČ viac ako 30 po sebe nasledujúcich kalendárnych dní z dôvodu choroby (lekárske potvrdenie); o odpustenie príspevku, resp. jeho pomernej časti, požiada zákonný zástupca neplnoletého žiaka alebo plnoletý žiak do 30 kalendárnych dní od opätovného nástupu žiaka do CVČ,
1. ak bola prerušená prevádzka CVČ z dôvodov na strane zriaďovateľa alebo z iných závažných dôvodov, a to o pomernú časť príspevku za obdobie, počas ktorého žiak CVČ z uvedených dôvodov nenavštevoval.
3.5  Vrátenie poplatku
a) Ukončenie účasti v záujmovom útvare. V priebehu školského roka možno ukončiť účasť v ZÚ:
1. na základe vlastného rozhodnutia člena ZÚ,
1. v prípade opakovaného hrubého porušovania povinností člena na základe rozhodnutia riaditeľa CVČ,
1. z iného závažného dôvodu.
Ak dôjde k ukončeniu účasti člena v ZÚ v priebehu školského roka, pomerná, prípadne celá suma uhradeného poplatku mu bude vrátená iba po predložení lekárskeho potvrdenia dokladujúceho dôvod ukončenia účasti v ZÚ alebo v prípade organizačných prekážok zo strany CVČ. Suma, prípadne adekvátna čiastka uhradeného poplatku, bude vrátená za podmienok:
1. ak vychovávateľ uzná dieťa ako nespôsobilé na činnosť v ZÚ,
1. ak dieťa zo zdravotných dôvodov nebude môcť pokračovať v záujmovej činnosti,
1. z organizačných dôvodov zo strany CVČ (zmena času trvania ZÚ, neotvorenie ZÚ).
b) Prímestský denný detský tábor. Neúčasť dieťaťa na tábore z akéhokoľvek dôvodu je potrebné včas nahlásiť priamo vedúcemu tábora, do ktorého je dieťa prihlásené. Storno poplatky pri odhlásení dieťaťa z tábora sú nasledovné:
1. 30 kalendárnych dní pred začatím tábora vraciame plnú cenu,
1. 29 – 16 kalendárnych dní pred začatím tábora 50 % z ceny,
1. 15 – 6 kalendárnych dní pred začatím tábora 30 % z ceny,
1. 5 kalendárnych dní pred začatím tábora nárok na vrátenie poplatku zaniká.
Poplatok za tábor môže byť vrátený aj v prípade, ak si rodič za svoje dieťa nájde náhradu. Poplatok môže byť vrátený iba so súhlasom riaditeľky na základe písomnej žiadosti zaslanej na adresu Centra voľného času Pezinok alebo e-mailom.
Ak dieťa v priebehu tábora alebo tesne pred jeho začiatkom ochorie, bude mu vrátená alikvotná čiastka z poplatku za tábor po predložení lekárskeho potvrdenia. Potvrdenie a podpísanú žiadosť o navrátenie poplatku treba predložiť najneskôr do 10 dní od ochorenia dieťaťa.
Upozornenie: žiadosť o vrátenie finančných prostriedkov je potrebné podať najneskôr do 3 pracovných dní od ukončenia tábora.
Finančné prostriedky za denný prímestský tábor sa nevracajú v prípade vyradenia účastníka podľa opatrení vo výchove (Čl. 5). Vyúčtovanie denného prímestského tábora predkladá vedúci tábora zodpovedný za hospodársko-ekonomické zabezpečenie posledný deň tábora; prostriedky budú zákonnému zástupcovi vrátené iba na základe žiadosti a až po zúčtovaní príslušného turnusu tábora. Prebytok finančných prostriedkov z tábora ostáva na účte CVČ.
Čl. 4  Podmienky na zaistenie bezpečnosti a ochrany zdravia, ochrana pred sociálno-patologickými javmi, diskrimináciou a násilím
4.1  Bezpečnosť a ochrana zdravia
1. Za bezpečnosť člena ZÚ počas vzdelávacej činnosti záujmového útvaru zodpovedá vedúci ZÚ. Počas činnosti vyplývajúcej z plánu činnosti zodpovedá za bezpečnosť pedagogický dozor. Zamestnanci CVČ nezodpovedajú za bezpečnosť dieťaťa mimo priamej činnosti.
1. Na začiatku školského roka je člen ZÚ oboznámený vedúcim ZÚ so zásadami BOZP. Dodržiavajú sa psycho-hygienické zásady a pitný režim.
1. Dieťa používa prezuvky alebo návleky a používa obuv a oblečenie na činnosť krúžkov podľa požiadaviek BOZP a vedúceho ZÚ.
1. Pri výletoch, exkurziách a organizovaných vystúpeniach vykonáva pedagogický dozor do počtu 15 žiakov 1 pedagogický zamestnanec; ak je tento počet prekročený, je zabezpečená ďalšia účasť plnoletej osoby.
1. Pri poskytovaní prvej pomoci ide dieťa na ošetrenie v sprievode rodiča alebo pedagogického zamestnanca.
1. CVČ nenesie zodpovednosť za stratu vecí, ktoré nie sú potrebné na činnosť ZÚ (mobil, bižutéria, strieborné a zlaté veci, hodinky, korčule, bicykle, kolobežky a pod.).
4.2  Ochrana pred sociálno-patologickými javmi, diskrimináciou a násilím
CVČ zabezpečuje ochranu detí pred sociálno-patologickými javmi, diskrimináciou a násilím. Členovi ZÚ nie je dovolené fajčiť, prinášať a používať alkohol, drogy a iné omamné a škodlivé látky, prinášať predmety ohrozujúce bezpečnosť a zdravie ani propagačný materiál narúšajúci demokratickú a mravnú výchovu mládeže (podrobný zákaz pozri v čl. 2.3).
Každý člen ZÚ má právo na ochranu svojho súkromia a svojej rodiny, na úctu k svojej osobe a na zabezpečenie ochrany proti fyzickému, psychickému a sexuálnemu násiliu, ako aj na ochranu pred všetkými formami zanedbávania a krutosti a pred všetkými formami diskriminácie, rasizmu, xenofóbie, antisemitizmu a ostatnými prejavmi intolerancie. Ak má člen ZÚ pocit, že došlo k porušeniu jeho práv, môže sa obrátiť na pracovníkov centra a na riaditeľku CVČ.
4.3  Zákaz segregácie
Pri dodržiavaní zákazu segregácie vo výchove a vzdelávaní CVČ postupuje podľa Štandardov dodržiavania zákazu segregácie vo výchove a vzdelávaní, ktoré vydáva MŠVVaM SR a ktorých znenie tvorí Dodatok č. 1 k tomuto školskému poriadku.
Čl. 5  Opatrenia vo výchove
Pochvala vedúcim ZÚ – za výborné výsledky, za vzornú dochádzku a za príkladné slušné správanie. Udeľuje sa slovne, spravidla na hodine záujmového útvaru.
Pochvala riaditeľkou CVČ – za úspešnú reprezentáciu (na návrh vedúceho ZÚ). Udeľuje sa písomne, spravidla na konci školského roka.
Vecná odmena od zriaďovateľa – za výborné výsledky a úspešnú reprezentáciu CVČ (na návrh vedúceho ZÚ a riaditeľa CVČ). Udeľuje sa na konci kalendárneho roka.
Napomenutie vedúcim ZÚ a podmienečné vylúčenie z činnosti – za 5 po sebe idúcich závažných priestupkov (neplnenie si povinností, svojvoľný odchod, vyrušovanie a nevhodné správanie počas krúžku…). Ukladá riaditeľ CVČ na návrh vedúceho ZÚ.
Vylúčenie z činnosti CVČ riaditeľom (ukladá riaditeľ na návrh vedúceho ZÚ):
1. za vážne porušovanie školského poriadku (alkohol, drogy, omamné látky…),
1. za čin, za ktorý bol žiak trestne stíhaný a právoplatne odsúdený,
1. za neuhradenie príspevkov CVČ po písomnej výzve.
Všetky opatrenia vo výchove udelené neplnoletým žiakom oznámi riaditeľ CVČ preukázateľným spôsobom ich zákonným zástupcom.
Čl. 6  Podmienky nakladania s majetkom
1. Člen ZÚ je povinný šetriť zariadenie CVČ, chrániť ho pred poškodením, šetriť elektrickú energiu a vodu a hospodárne zaobchádzať s majetkom CVČ a pomôckami.
1. Členovi ZÚ nie je dovolené manipulovať s prostriedkami ochrany budovy a s majetkom CVČ, znečisťovať steny ani ničiť zariadenie učební a sociálnych zariadení.
1. Škody na inventári a zariadení spôsobené úmyselne alebo z nedbanlivosti odstráni člen ZÚ alebo zákonný zástupca, prípadne škodu uhradia v plnej výške. Ak sa nezistí vinník, škodu nahradí kolektív ZÚ.
1. Zákonný zástupca je povinný nahradiť škodu, ktorú dieťa úmyselne zavinilo.
Čl. 7  Záverečné ustanovenia
So školským poriadkom sú deti (členovia ZÚ) preukázateľným spôsobom oboznámené na začiatku školského roka, resp. pri vzniku členstva. Zákonní zástupcovia sú o jeho vydaní a obsahu informovaní. Školský poriadok je zverejnený na verejne prístupnom mieste v budove CVČ a na webovej stránke CVČ.
Zmeny a doplnky školského poriadku sa vykonávajú formou písomných, priebežne číslovaných dodatkov (Dodatok č. 1, č. 2 … č. N), a to najmä pri zmene právnych predpisov alebo na základe pokynov zriaďovateľa či zistení Štátnej školskej inšpekcie.
Tento školský poriadok nadobúda účinnosť 1. septembra 2025 a zároveň ruší platnosť predchádzajúceho školského poriadku.
V Pezinku dňa: 1. 4. 2025
	……………………………………

	……………………………………
Marhavá Alena, riaditeľ CVČ




Dodatok č. 1 k školskému poriadku
ŠTANDARDY DODRŽIAVANIA ZÁKAZU SEGREGÁCIE VO VÝCHOVE A VZDELÁVANÍ
Pri dodržiavaní zákazu segregácie vo výchove a vzdelávaní škola a školské zariadenie postupuje podľa Štandardov dodržiavania zákazu segregácie vo výchove a vzdelávaní (ďalej len „Štandardy“), ktoré vydáva MŠVVaM SR a ktorých znenie je súčasťou dodatku školského poriadku.
Štandardy sú základné pravidlá, princípy a postupy predchádzania a eliminácie segregácie vo výchove a vzdelávaní. Ich uplatňovanie prispieva k dodržiavaniu princípov výchovy a vzdelávania podľa školského zákona v školách a školských zariadeniach.
Vychádzajú z ustanovení Dohovoru o právach dieťaťa:
Článok 2 ods. 1: Zabezpečiť práva ustanovené týmto Dohovorom každému dieťaťu nachádzajúcemu sa pod ich jurisdikciou bez akejkoľvek diskriminácie podľa rasy, farby pleti, pohlavia, jazyka, náboženstva, politického alebo iného zmýšľania, národnostného, etnického alebo sociálneho pôvodu, majetku, telesnej alebo duševnej nespôsobilosti, rodu a iného postavenia dieťaťa alebo jeho rodičov alebo zákonných zástupcov.
Článok 2 ods. 2: Urobiť potrebné opatrenia na to, aby bolo dieťa chránené pred všetkými formami diskriminácie alebo trestania, ktoré vyplývajú z postavenia, činnosti, vyjadrených názorov alebo presvedčenia jeho rodičov, zákonných zástupcov alebo členov rodiny.
Článok 3 ods. 1: Záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi.
Článok 29 ods. 1: Výchova a vzdelávanie dieťaťa má smerovať k:
1. rozvoju osobnosti dieťaťa, jeho jedinečných daností a duševných a fyzických schopností v ich najvyššej možnej miere,
1. rozvíjaniu úcty k ľudským právam a základným slobodám a k zásadám zakotveným v Charte Organizácie Spojených národov,
1. rozvíjaniu úcty k rodičom, k vlastnej kultúrnej, jazykovej a hodnotovej identite a k hodnotám krajiny, v ktorej dieťa žije, i k hodnotám krajiny svojho pôvodu a k iným kultúram,
1. príprave dieťaťa na zodpovedný život v slobodnej spoločnosti v duchu porozumenia, mieru, znášanlivosti, rovnosti pohlaví a priateľstva medzi všetkými národmi, etnickými, národnostnými a náboženskými skupinami a osobami domorodého pôvodu,
1. rozvíjaniu úcty k prírodnému prostrediu.
Štandardy dodržiavania zákazu segregácie sú rozpracovaním a realizáciou praktickej časti Metodickej príručky desegregácie vo výchove a vzdelávaní. V prepojení na metodickú príručku napomáhajú naplneniu princípu „zákazu všetkých foriem diskriminácie a obzvlášť segregácie“.
Segregáciu vo výchove a vzdelávaní definuje školský zákon nasledovne: „konanie alebo opomenutie konania, ktoré je v rozpore so zásadou rovnakého zaobchádzania podľa osobitného predpisu a v dôsledku ktorého dochádza alebo by mohlo dôjsť k priestorovému, organizačnému alebo sociálnemu vylúčeniu skupiny detí a žiakov alebo účastníkov výchovy a vzdelávania alebo k ich oddelenému vzdelávaniu okrem vzdelávania poskytovaného v súlade s medzinárodnou zmluvou, ktorou je Slovenská republika viazaná, pri uplatňovaní práv národnostných menšín na výchovu a vzdelanie v jazyku príslušnej národnostnej menšiny a pri vytváraní podmienok na vzdelávanie detí so zdravotným znevýhodnením alebo nadaním a žiakov so zdravotným znevýhodnením alebo s nadaním so zohľadnením ich vôle a záujmov a vôle a záujmov ich zákonných zástupcov, ak je účasť na takom vzdelávaní voliteľná a zodpovedá úprave podmienok výchovy a vzdelávania podľa tohto zákona, osobitne pre výchovu a vzdelávanie na rovnakom stupni vzdelania.“
Štandardy dodržiavania zákazu segregácie vo výchove a vzdelávaní sa týkajú všetkých oblastí, ktoré upravuje školský poriadok podľa školského zákona (§ 153 ods. 1 zákona č. 245/2008 Z. z.):
1. výkon práv a povinností žiakov a ich zákonných zástupcov v škole, pravidlá vzájomných vzťahov a vzťahov s pedagogickými zamestnancami a ďalšími zamestnancami školy,
1. prevádzka a vnútorný režim školy,
1. podmienky na zaistenie bezpečnosti a ochrany zdravia detí a žiakov a ich ochrany pred sociálno-patologickými javmi, diskrimináciou alebo násilím,
1. podmienky nakladania s majetkom, ktorý škola alebo školské zariadenie spravuje, ak tak rozhodne zriaďovateľ.
Štandardy dodržiavania zákazu segregácie vo výchove a vzdelávaní definujeme ako Štandardy postojov a hodnôt a Štandardy vyplývajúce z definície segregácie vo výchove a vzdelávaní.
Štandardy postojov a hodnôt
Základným predpokladom pre úspešné zavedenie štandardov, ktoré zabezpečia proces prevencie či odstraňovania segregácie vo výchove a vzdelávaní, je zásadný posun v oblasti postojového a hodnotového nastavenia, kultivácie verejného diskurzu a medziľudských vzťahov všetkých aktérov vzdelávania, ktorí prichádzajú na pôde škôl do kontaktu so žiakmi a poslucháčmi.
Spoločnosť 21. storočia potrebuje občanov, ktorí majú také hodnoty, postoje, schopnosti, poznanie a kritické myslenie, aby mohli fungovať ako demokratickí a interkultúrne kompetentní občania. Postojové a hodnotové štandardy sú definované na základe kľúčových ukazovateľov (deskriptorov), ktoré vytvorila Rada Európy v dokumente Referenčný rámec kompetencií pre demokratickú kultúru. Deskriptory sú popisy žiaduceho správania všetkých aktérov vo vzdelávaní:
1. zaobchádzať so všetkými ľuďmi bez rozdielu s rešpektom,
1. vyjadrovať úctu všetkým bez rozdielu a vnímať rozmanitosť ako príležitosť a prínos pre školu pri príprave a realizovaní aktivít výchovno-vzdelávacieho procesu,
1. vyjadrovať druhým ľuďom uznanie ako rovnocenným ľudským bytostiam,
1. rešpektovať ľudí rôzneho vierovyznania,
1. rešpektovať ľudí, ktorí majú odlišné politické názory,
1. prejavovať záujem spoznať presvedčenia, hodnoty, tradície a pohľady druhých ľudí na svet,
1. dávať priestor druhým ľuďom na vyjadrenie sa,
1. preukázať prebratie zodpovednosti za svoje skutky,
1. ospravedlniť sa, pokiaľ niekomu ublížim,
1. vyjadrovať vôľu a záujem spolupracovať a pracovať s druhými ľuďmi na presadzovaní spoločných záujmov.
Štandardy vyplývajúce z definície segregácie vo výchove a vzdelávaní
Škola a školské zariadenie pri uplatňovaní Štandardov dodržiavania zákazu segregácie vypracuje Plán uplatňovania Štandardov dodržiavania zákazu segregácie vo výchove a vzdelávaní a využíva Metodickú príručku desegregácie vo výchove a vzdelávaní vydanú Ministerstvom školstva, vedy, výskumu a športu SR.
a) Štandardy priestorovej desegregácie:
1. Do všetkých priestorov školy alebo školského zariadenia určených pre žiakov alebo poslucháčov je umožnený rovný (nediskriminačný) prístup všetkým žiakom a poslucháčom. Škola alebo školské zariadenie nemá priestory a budovy vyhradené pre jednotlivé skupiny žiakov vytvorené za účelom ich vylučovania alebo neprípustného oddeľovania na základe ktoréhokoľvek chráneného dôvodu uvedeného v antidiskriminačnom zákone.
1. Škola alebo školské zariadenie v rámci výchovno-vzdelávacieho procesu využíva priestory, ktoré spĺňajú normy stanovené regionálnymi úradmi verejného zdravotníctva, pričom výchovno-vzdelávací proces žiadnej zo skupín neprebieha v priestoroch, ktorých kvalita je výrazne rozdielna oproti iným priestorom.
1. Ak má škola alebo školské zariadenie v jednotlivých vekových kohortách zastúpenie žiakov rôzneho etnického, národného alebo sociálneho pôvodu, farby pleti alebo iného chráneného dôvodu podľa antidiskriminačného zákona, má vytvorené triedy, v ktorých je vyvážené zastúpenie žiakov alebo poslucháčov týchto skupín.
b) Štandardy organizačnej desegregácie:
1. Škola alebo školské zariadenie má nastavenú organizáciu školského vyučovania a denný program tak, aby nedochádzalo k vylučovaniu a neprípustnému oddeľovaniu niektorej skupiny žiakov.
1. Všetky skupiny žiakov školy a školského zariadenia majú stanovené rovnaké vzdelávacie štandardy, na základe ktorých pedagogickí zamestnanci, odborní zamestnanci a ďalší zamestnanci vytvárajú učebné osnovy školského vzdelávacieho programu. Úpravy je možné realizovať len u žiakov, ktorým to určuje individuálny vzdelávací program, individuálny učebný plán alebo poskytnuté podporné opatrenia.
1. Všetky skupiny žiakov a poslucháčov majú umožnený rovný prístup k materiálno-technickému vybaveniu, učebným materiálom a iným vzdelávacím pomôckam výchovno-vzdelávacieho procesu prislúchajúcemu danému ročníku alebo stupňu vzdelávania.
1. Škola alebo školské zariadenie je povinné využiť všetky dostupné prostriedky, nástroje a metódy, aby umožnilo prístup ku vzdelávaniu v maximálnej miere všetkým skupinám žiakov aj v prípade krízových udalostí v škole. Po ukončení krízovej udalosti je škola povinná realizovať príslušné podporné opatrenia na kompenzáciu prípadných výpadkov vo výchove a vzdelávaní, ktoré nemohli byť v maximálnej miere riešené počas krízovej situácie.
c) Štandardy sociálnej desegregácie:
1. Škola alebo školské zariadenie využíva potrebné a dostupné inkluzívne podporné opatrenia na podporu sociálneho začlenenia žiakov a poslucháčov a na vytváranie pozitívnej podporujúcej sociálnej klímy v škole a školskom zariadení, ktorá prispieva k destigmatizácii a odstraňovaniu stereotypov a predsudkov.
1. Škola alebo školské zariadenie organizuje a podporuje programy neformálneho vzdelávania a mimoškolské aktivity smerujúce k vytvoreniu priaznivej sociálnej klímy a interkultúrneho porozumenia v rámci školy alebo školského zariadenia, medzi žiakmi aj rodičmi.
1. Škola alebo školské zariadenie prijíma, vzdeláva a vychováva všetky skupiny žiakov a poslucháčov podľa platných právnych predpisov bez vylučovania a neprípustného oddeľovania na základe akéhokoľvek chráneného dôvodu uvedeného v antidiskriminačnom zákone.
1. V škole alebo školskom zariadení neexistujú procesy, postupy a usporiadania (ani na úrovni tried), ktoré vylučujú alebo neprípustne oddeľujú skupiny žiakov alebo poslucháčov na základe akéhokoľvek chráneného dôvodu uvedeného v antidiskriminačnom zákone.
1. Škola alebo školské zariadenie umožňuje všetkým skupinám žiakov a poslucháčov, aby sa pre napĺňanie a rozvoj svojho potenciálu zapájali do aktivít a súťaží, ktoré samo organizuje alebo sú škole a školskému zariadeniu sprostredkované, a aktívne ich k tomu motivuje a podporuje.
1. Škola alebo školské zariadenie pri hodnotení žiakov alebo poslucháčov nekoná diskriminačne len na základe ich príslušnosti k niektorej sociálnej alebo etnickej skupine alebo iného chráneného dôvodu podľa antidiskriminačného zákona.
Záverečné ustanovenie dodatku
Tento dodatok je platný v plnom rozsahu od 1. apríla 2025.
V Pezinku 1. 4. 2025
	……………………………………

	……………………………………
Marhavá Alena, riaditeľ CVČ



image1.png




